แรงซื้อท้ายตลาดดัน SET ปิดพุ่ง 15 จุด โบรกมอง “บาทแข็ง” หนุนฟันโฟลว์ไหลเข้า
แรงซื้อท้ายตลาดดัน SET ปิดพุ่ง 15 จุด โบรกมอง “บาทแข็ง” หนุนฟันโฟลว์ไหลเข้า
18 พ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ (18 พ.ย. 63) ที่ระดับ  1,364.59 จุด เพิ่มขึ้น 14.78 จุด (-1.09%) มูลค่าการซื้อขาย 66,934.72 ล้านบาท
10 หุ้นดันดัชนีวันนี้

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ยืนในแดนบวกได้ ท่ามกลางการชุมนุมทางการเมืองแยกราชประสงค์ เพราะมองว่าคงจะสามารถจบภายในคืนนี้ และหากไม่มีความรุนแรงเกิดขึ้นก็จะทำให้ทุกคนหันไปโฟกัสเศรษฐกิจ เพราะความคืบหน้าวัคซีนต้านไวรัสโควิด-19 จะช่วยทำให้เศรษฐกิจฟื้นตัวได้ อีกทั้งนายเจอโรม พาวเวล ประธานธนาคารกลางสหรัฐ (เฟด) ก็สนับสนุนการพิจารณามาตรการกระตุ้นเศรษฐกิจของสหรัฐ
ส่วนบ้านเราคาดว่านักลงทุนต่างชาติจะยังคงมีแรงซื้อ เนื่องจากเงินบาทยังแข็งค่า ซึ่งคณะกรรมการนโยบายการเงิน (กนง.) ระบุว่าเงินบาทที่แข็งค่าเป็นผลจากมีแรงซื้อพันธบัตรและหุ้น ซึ่งหากนักลงทุนต่างชาติยังซื้ออยู่ก็น่าจะทำให้ตลาดแกว่งทรงตัวในระดับแถวนี้ ท่ามกลางการจับตาสถานการณ์การเมืองในประเทศ
ด้านตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวก สวนทางตลาดในยุโรปติดลบเล็กน้อย เช่นเดียวกับดาวโจนส์ฟิวเจอร์สที่ติดลบเล็กน้อย อาจเป็นเพราะการแพร่ระบาดไวรัสโควิด-19 ทำให้ต้องมีการล็อกดาวน์บางส่วน ดังนั้น จึงต้องติดตามพัฒนาการวัคซีนต้านไวรัสโควิด-19 ต่อไป และปลายเดือนนี้จะมีการประชุมกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ที่คาดว่าจะขยายเวลาการควบคุมกำลังการผลิตน้ำมันให้อยู่ที่ระดับ 7.7 ล้านบาร์เรล/วันต่อไปอีก 3 เดือน เป็นแรงหนุนหุ้นในกลุ่มพลังงาน
ส่วนแนวโน้มการลงทุนในวันพรุ่งนี้ (19 พ.ย.) นายศราวุธ กล่าวว่า ตลาดฯยังมีโอกาสผันผวนได้ พร้อมให้แนวรับ 1,340 จุด ส่วนแนวต้าน 1,360 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,822.11 ล้านบาท ปิดที่ 94.50 บาท เพิ่มขึ้น 0.50 บาท
SCGP มูลค่าการซื้อขาย 2,698.71 ล้านบาท ปิดที่ 38.50 บาท ลดลง 0.50 บาท
MINT มูลค่าการซื้อขาย 2,195.19 ล้านบาท ปิดที่ 24.20 บาท เพิ่มขึ้น 0.50 บาท
PTT มูลค่าการซื้อขาย 2,125.41 ล้านบาท ปิดที่ 38.00 บาท เพิ่มขึ้น 0.50 บาท
GPSC มูลค่าการซื้อขาย 1,881.65 ล้านบาท ปิดที่ 67.00 บาท เพิ่มขึ้น 2.50 บาท